Document ID: 32001R1017

Komisijas Regula (EK) Nr. 1017/2001
(2001. gada 17. maijs),
ar ko groza Regulu (EK) Nr. 296/96 par datiem, kas dalībvalstīm jānosūta, un par izdevumu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa, ikmēneša iegrāmatošanu, un ar ko paredz dažus sīki izstrādātus noteikumus Padomes Regulas (EK) Nr. 1259/1999 piemērošanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu [1], un jo īpaši tās 4. un 5. pantu,
tā kā:
(1) Lai sniegtu palīdzību lauku attīstībai, kā tas paredzēts minētās regulas 5. panta 2. punktā, dalībvalstis dažiem pasākumiem var atvēlēt summas, kas atbrīvojas samazinot vai atceļot maksājumus saskaņā ar 3. un 4. pantu Padomes 1999. gada 17. maija Regulā (EK) Nr. 1259/1999, ar ko paredz kopīgus noteikumus tiešā atbalsta programmām saskaņā ar kopējo lauksaimniecības politiku [2]. Lai nodrošinātu šādi radušos summu pienācīgu pārvaldīšanu un uzraudzību, un to izmantošanu saskaņā ar ELVGF Garantiju nodaļas noteikumiem, ir jāparedz to grāmatvedības uzskaites noteikumi.
(2) Komisijas 2001. gada 17. maija Regulā (EK) Nr. 963/2001 par sīki izstrādātiem noteikumiem, lai piemērotu Padomes Regulu (EK) Nr. 1259/1999 attiecībā uz Kopienas papildu atbalstu un informācijas nodošanu Komisijai [3], tās 1. pantā ir noteikts, ka summas, kas ieturētas saskaņā ar Regulas (EK) Nr. 1259/1999 3. un 4. pantu, ir jāizmanto Kopienas papildu atbalsta izmaksai ne vēlāk kā tā trešā saimnieciskā gada beigās, kas seko gadam, kurā tās tika ieturētas. Attiecīgi būtu jāpielāgo Regula (EK) Nr. 296/96 [4], kurā jaunākie grozījumi izdarīti ar Regulu (EK) Nr. 2785/2000 [5].
(3) Šajā regulā paredzētie pasākumi ir saskaņā ar Eiropas Lauksaimniecības virzības un garantiju fonda komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 296/96 groza šādi:
1. Virsrakstu aizstāj ar šādu:
"Komisijas 1996. gada 16. februāra Regula (EK) Nr. 296/96 par dalībvalstu nosūtāmiem datiem un tādu izdevumu ikmēneša iegrāmatošanu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa."
2. Regulas 2. pantam pievieno šādu 2., 3., 4. un 5. punktu:
"2. Summas, kas ieturētas no Regulas (EK) Nr. 1259/1999 3. un 4. pantā minētajiem atbalsta maksājumiem, ir jāieskaita īpašā kontā, kas atvērts katram maksātājam, vai īpašā vienotā kontā, ko ir atvērusi katra dalībvalsts.
Grāmatvedības datos ir jābūt identificējamai piešķīruma izcelsmei saistībā ar maksājumu attiecīgā atbalsta saņēmējam.
3. Šādi savāktās summas dalībvalstis var atkārtoti sadalīt citiem maksātājiem to turpmākai izmantošanai. Šīs summas ieskaita maksātāja kontā, kā tas minēts 2. punktā, vai, attiecīgā gadījumā, atsevišķā kontā, kas tieši paredzēts Regulas (EK) Nr. 1259/1999 5. panta 2. punktā minētā Kopienas papildu atbalsta finansēšanai.
4. Ja par neizlietotiem līdzekļiem saņem procentus, tos pievieno esošajam atlikumam katra saimnieciskā gada beigās. Šos procentus dalībvalstis izmanto Regulas (EK) Nr. 1259/1999 5. panta 2. punktā minētā Kopienas papildu atbalsta finansēšanai vai tos atskaita no avansa maksājumiem saskaņā ar šīs regulas 6. pantu.
5. Maksātājiem izdevumi par Regulas (EK) Nr. 1259/1999 5. panta 2. punktā paredzētajiem pasākumiem ir jāuzskaita atsevišķi no citiem izdevumiem lauku attīstībai. Katra maksājuma uzskaitē ir jānorāda atsevišķi valsts finansējums un finansējums, kas izriet no Regulas (EK) Nr. 1259/1999 3. un 4. panta piemērošanas."
3. Regulas 6. pantu aizstāj ar šādu:
"6. pants
Summas, kas ieturētas saskaņā ar Regulas (EK) Nr. 1259/1999 3. un 4. pantu, un ar tām saistītos iespējamos procentus, kuri nav izmaksāti saskaņā ar Regulas (EK) Nr. 963/2001 1. pantu, atskaita no avansa maksājumiem, kas saistīti ar attiecīgā saimnieciskā gada oktobra izdevumiem."
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 17. maijā

Labels: 12
2
15
6